**PROIECT**

**RAPORT**

**privind transparenţa entității de audit și**

**Instrucțiunea cu privire la modul de întocmire şi prezentare**

**I. DISPOZIŢII GENERALE**

   **1.** Raportul privind transparenţa entității de audit și Instrucţiunea cu privire la modul de întocmire şi prezentare (în continuare - Raport) este elaborată în temeiul art.29 alin.(1) și (2) al Legii nr.271/2017 privind auditul situațiilor financiare (Monitorul Oficial al R. Moldova, 2018, nr.7-17, art.48) .

**2.** Obiectivul prezentului Raport constă în stabilirea modului de întocmire şi prezentare al Raportului privind transparenţa entității de audit, în cazul efectuării auditului situaţiilor financiare individuale şi/sau situaţiilor financiare consolidate la entitatea de interes public.

**II. MODUL DE ÎNTOCMIRE AL RAPORTULUI**

**3.** Raportul se întocmește pe  blancheta cu antet a entității de audit, în limba română, pe suport de hîrtie în două exemplare (unul – pentru Consiliul de supraveghere publică a auditului (în continuare – Consiliu), altul – pentru entitatea de audit.

**4.** Raportul se întocmește în formă liberă și va include cel puţin următoarele elemente (informații):

1) descrierea generală a entității de audit, inclusiv:

a) informaţia privind activitatea entității de audit, divizată pe tipuri de servicii pe care le acordă (auditul situaţiilor financiare individuale şi/sau situaţiilor financiare consolidate, prestarea, după caz, a misiunilor de revizuire, misiunilor de asigurare, serviciilor conexe și serviciilor conform prevederilor art.21 al Legii nr.271/2017 privind auditul situațiilor financiare (în continuare - Legea nr.271/2017);

b) structura organului executiv (administrator/ director);

c) numărul individual al entității de audit conform Registrului public al entităților de audit;

d) numărul de identificare de stat și codul fiscal, data înregistrării de stat;

e) date privind acţionarii (asociaţii) şi cota pe care o deţin în capitalul social;

f) pagina web oficială a entității de audit și adresa de poștă electronică;

g) informaţie despre apartenenţa entității de audit la o asociaţie profesională și/sau la o rețea;

h) numărul total de angajați, inclusiv auditori, stagiari în audit, alți angajați;

i) lista entităţilor de interes public pentru care a fost efectuat auditul situaţiilor financiare individuale şi/sau situaţiilor financiare consolidate pentru perioada de gestiune raportată.

 2) Descrierea sistemului de control intern al calităţii auditului (politicile şi procedurile de control al calităţii auditului) existent în entitatea de audit, inclusiv eficienţa acestuia declarată de organul executiv:

 a) descrierea scopului sistemului de control intern al calităţii auditului;

 b) tipul documentului (ordin, dispoziţie etc.), numărul, data emiterii şi denumirea acestuia, care confirmă punerea în aplicare a politicilor şi procedurilor de control intern al calităţii auditului;

 c) descrierea succintă a politicilor și procedurilor de control intern al calităţii auditului în conformitate cu Legea nr.271/2017, Standardele de audit, Standardele de control al calității şi Codul etic;

3) Data efectuării ultimului control extern al calității auditului, de către specialiștii Consiliului;
 4) Informație privind respectarea de către entitatea de audit a principiului independenţei;

5) Descrierea politicilor privind rotația auditorilor după o anumită perioadă de timp la efectuarea auditului situațiilor financiare individuale la aceeași entitate auditată.

6) Informaţie privind instruirea profesională continuă a auditorilor angajați ai entității de audit;

 7) Numele și prenumele auditorilor angajați, date din certificatul de calificare al auditorului;
 8) Numele și prenumele auditorilor angajați care deţin certificatul internaţional de calificare în domeniul contabilităţii şi auditului şi tipul acestuia (ACCA, DipIFR, CIPA, CAP sau alt tip de certificat internațional în domeniul contabilității şi auditului);
 9) Data întocmirii Raportului şi semnătura administratorului entității de audit;
 10) Lista elementelor prezentate în pct.4 al prezentului Raport, nu este una exhaustivă şi poate fi completată cu alte elemente, la discreţia entității de audit.

**III. MODUL DE PREZENTARE AL RAPORTULUI**

**5.** Entitățile de audit care efectuează auditul la entitățile de interes public prezintă Consiliului pe suport de hîrtie sau electronic și publică pe propriile pagini web oficiale, în termen de 4 luni de la sfîrșitul fiecărei perioade de gestiune, raportul privind transparența, care rămîne disponibil minimum 5 ani de la data publicării, conform art.29 alin.(1) al Legii nr.271/2017.